ইতিমধ্যেই পাক সেনার হাল রীতিমতো খারাপ৷ নীচ থেকে বোফর্স কামানের গোলায় জেরবার পাক সেনা পিছনে ফিরে পালাতেও পারছিল না৷ কারণ বাঙ্কারের বাইরে বেরলেই ভারতীয় বায়ু সেনার MiG-27 ও MiG-29 এর হামলায় তাদের খড়কুটোর মতো প্রাণ যেতে থাকে৷ এদিকে রসদও ফুরিয়ে আসছিল৷ পরবর্তীকালে পাক সেনার পদাধিকারিরাই স্বীকার করেছিলেন, কামান-বিমানের সাঁড়াশি আক্রমণে অসহায়ভাবে প্রাণ গিয়েছিল পাক সেনার৷ বিপদ বুঝে নওয়াজ ওয়াশিংটনে ক্লিন্টনের সঙ্গে দেখা করেন৷ ক্লিন্টন তাঁকে পরিষ্কার জানিয়ে দেন, পাক সেনা পত্যাহার করে নিন৷ আর কোন উপায় নেই৷ তবে সেই কাজ করা সহজ ছিল না নওয়াজের পক্ষে৷ কারণ ততদিনে তিনি বুঝে গিয়েছেন সেনাপ্রধান পারভেজ মুশারফ কারগিলের সেনা অভিযানের কোনও খবরই তাঁকে দেননি৷ নিজের দেশের সেনাপ্রধানই তাঁর সাথে প্রতারণা করেছেন৷